তাজউদ্দীন অবশ্য সাহায্য নেননি; কিন্তু বোঝা তো যাচ্ছে যে কেবল ছাত্রদের মধ্যে নয়, শিক্ষকদের কাছেও তিনি ভালোবাসার পাত্র হয়ে উঠেছিলেন। ঢাকায় থাকতে হবে এবং পরীক্ষার জন্য প্রস্তুতি নেওয়া চাই- এই দুই প্রয়োজন এক সঙ্গে মেটাবার জন্য তিনি এমন একটা উপায় বের করলেন যেটা অন্য কারো পক্ষে সম্ভব হতো কি না সন্দেহ। তার বন্ধু ডাক্তার এম এ করিম নতুন চেম্বার ও ফার্মেসি খুলেছেন, নাম দিয়েছেন কিশোর মেডিকেল হল, পরবর্তীতে যে-দোকান কেবল চিকিৎসাকেন্দ্র হিসেবে নয়, রাজনৈতিক আলাপ আলোচনারও একটি কেন্দ্র হিসেবে উল্লেখযোগ্য হয়ে উঠেছিল; বিশেষ করে কমিউনিস্টদের জন্য।